በቆሼ በደረሰው አደጋ ተጎጂዎች የቤት መስሪያ ቦታና 1 ሚሊየን ብር ሊሰጣቸው ነው
መጋቢት ሁለት በአዲስ አበባ ቆሼ ተብሎ በሚጠራው ቦታ የደረሰውን አደጋ ተከትሎ፤ ተጎጂዎችን በጊዜያዊነት የመደገፍና በዘላቂነት የማቋቋም ስራ በህዝቡና በመንግስት በኩል እየተሰራ ይገኛል ብሏል ።ተጎጂዎችን በዘላቂነት ለማቋቋም መንግስት በገባው ቃል መሰረት የአዲስ አበባ ከተማ አስተዳደር ከተጎጂዎች ከተውጣጣ ኮሚቴ ጋር ሲወያይ ቆይቷል።በአደጋው ቤተሰቦቻቸውን ያጡትና የኮሚቴው አባላትም በውይይቱ ሂደት ከስምምነት ላይ የተደረሰባቸው ውሳኔዎች ከጠበቁት በላይ መሆኑን ተናግረዋል።ስምምነቱ የቤት ግምት ካሳ፣ የለማ ምትክ ቦታ ስጦታ (ጀሞ አካባቢ)፣ በአደጋው የተጎዱትን ቤተሰብ መስርተው የሚኖሩ ቤተሰቦችንና ተከራዮችንም የተመለከተ መሆኑንም ገልጸዋል።አስተዳደሩ ከኮሚቴው ጋር ባደረገው ውይይት፥ በቀጣይ ቤት ተገንብቶ ነዋሪዎቹ ወደ ራሳቸው ቤት እስከሚገቡ ድረስ ህይወታቸውን ለሚገፉበት የኪራይ ቤት ገንዘብ መክፈልንም ያካትታል።ከዚህ ባለፈም ጉዳት በደረሰባቸው ቤቶች ተከራይ የነበሩ ነዋሪዎች የ10/90 የጋራ መኖሪያ ቤቶች በኪራይ የሚያገኙ ይሆናል።የኮሚቴ አባላቱ እንዳሉት በአደጋው የወደመው ንብረት ካሳ ጉዳይም በቀጣይ የሚሰራበት ይሆናል።የከተማ አስተዳደሩ አደጋው ከደረሰበት ጊዜ አንስቶ በአጭርና ረጅም ጊዜ ተጎጂዎች የሚረዱበት ስልት እና አቅጣጫ ቀይሶ እየሰራ መሆኑን  ገልጿል።በአጭር ጊዜ ተጎጂዎች ባሉበት ቦታ መሰረታዊ ፍላጎቶች የማሟላት ጉዳይ በመንግስትና በህብረተሰቡ እየተሰራ ሲሆን፤ አሁንም በዛው መንገድ እንደቀጠለ ይገኛል።በአደጋው ጉዳት ለደረሰባቸው ተጎጂዎች እስካሁን ከ76 ሚሊዮን ብር በላይ ሲሰበሰብ፤ በአይነት የተደረገው ድጋፍ ከ5 ሚሊየን ብር በላይ ደርሷል ነው ያለው ።በዘላቂነት ጉዳት የደረሰባቸውን መልሶ ለማቋቋም በሚደረገው እንቅስቃሴ ውስጥም መንግስት፣ መንግስታዊና መንግስታዊ ያልሆኑ ተቋማት፣ ባለሃብቶች እና መላው የኢትዮጵያ ህዝብ ድጋፍ እያደረጉ ይገኛል-(ኤፍ ቢ ሲ) ።